CELEX: 32020D1007(01)
Language: hr
Date: 2020-09-02 00:00:00
Title: Odluka Tijela za europske političke stranke i europske političke zaklade od 2. rujna 2020. o neregistriranju Europskog saveza za slobodu i demokraciju ASBL (Vjerodostojan je samo tekst na engleskom jeziku) 2020/C 331/05

7.10.2020   
               
               
                  HR
               
               
                  Službeni list Europske unije
               
               
                  C 331/7
               
            
         Odluka Tijela za europske političke stranke i europske političke zaklade
         od 2. rujna 2020.
         o neregistriranju Europskog saveza za slobodu i demokraciju ASBL
         (Vjerodostojan je samo tekst na engleskom jeziku)
         (2020/C 331/05)
         TIJELO ZA EUROPSKE POLITIČKE STRANKE I EUROPSKE POLITIČKE ZAKLADE,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU, Euratom) br. 1141/2014 Europskog parlamenta i Vijeća od 22. listopada 2014. o statutu i financiranju europskih političkih stranaka i europskih političkih zaklada (1), a posebno njezin članak 9.,
         uzimajući u obzir podneske zaprimljene od Europskog saveza za slobodu i demokraciju ASBL,
         budući da:
         
                     (1)
                  
                  
                     Tijelo za europske političke stranke i europske političke zaklade („Tijelo”) primilo je 27., 28. i 29. srpnja 2020. (2) niz podnesaka Europskog saveza za slobodu i demokraciju ASBL („EAFD”) u svrhu registracije kao europske političke stranke.
                  
               
                     (2)
                  
                  
                     Tijelo je 1., 5. i 13. kolovoza 2020. primilo dodatnu dokumentaciju od EAFD-a (zajedno sa spomenutim podnescima – dalje u tekstu „zahtjev”).
                  
               
                     (3)
                  
                  
                     Tijelo je 14. kolovoza 2020. EAFD-u poslalo preliminarnu ocjenu u kojoj je preliminarno utvrdilo da zahtjev ne zadovoljava najmanje jedan od uvjeta iz članka 3. stavka 1. Uredbe (EU, Euratom) br. 1141/2014.
                  
               
                     (4)
                  
                  
                     Konkretno, EAFD nije dokazao da ispunjava uvjet iz točke (b) članka 3. stavka 1. Uredbe (EU, Euratom) br. 1141/2014 („zahtjevi o minimalnoj zastupljenosti”).
                  
               
                     (5)
                  
                  
                     U skladu s tom odredbom, da bi se podnositelja zahtjeva moglo registrirati kao europsku političku stranku mora dokazati da u najmanje jednoj četvrtini država članica njegove stranke članice zastupaju zastupnici u Europskom parlamentu, u nacionalnim parlamentima, regionalnim parlamentima ili regionalnim skupštinama, ili da su on kao podnositelj ili njegove stranke članice u najmanje jednoj četvrtini država članica na posljednjim izborima za Europski parlament dobili najmanje tri posto glasova u svakoj od tih država članica.
                  
               
                     (6)
                  
                  
                     U svojoj je preliminarnoj ocjeni Tijelo pozvalo EAFD da u pismenom obliku podnese primjedbe do 31. kolovoza 2020. te je također obavijestilo EAFD da je zahtjev u svakom slučaju nepotpun.
                  
               
                     (7)
                  
                  
                     EAFD je 20. kolovoza 2020. dostavio svoj odgovor na preliminarnu ocjenu, a 24., 26. i 27. kolovoza 2020. i dodatne dokumente.
                  
               
                     (8)
                  
                  
                     Nakon što je Tijelo proučilo odgovor EAFD-a na svoju preliminarnu ocjenu i dodatne dokumente, zadržalo je stajalište da zahtjev valja odbaciti jer EAFD nije dokazao da ispunjava zahtjeve o minimalnoj zastupljenosti.
                  
               
                     (9)
                  
                  
                     EAFD je prije preliminarne ocjene dostavio obrasce o članstvu u vezi s: (i) Austrijom, (ii) Hrvatskom, (iii) Ciprom, (iv) Italijom, (v) Nizozemskom, (vi) Portugalom i (vii) Švedskom.
                  
               
                     (10)
                  
                  
                     U pogledu Hrvatske i Nizozemske EAFD nije dostavio dokumente o zastupljenosti svojih stranaka članica u Europskom parlamentu, nacionalnim ili regionalnim parlamentima ili skupštinama u tim državama članicama. Obrasci o članstvu ne potječu od nacionalne ili regionalne političke stranke u Hrvatskoj odnosno Nizozemskoj.
                  
               
                     (11)
                  
                  
                     Kada je riječ o Italiji, na temelju provjera Tijela i mišljenja talijanske nacionalne kontaktne točke iz Uredbe (EU, Euratom) br. 1141/2014 tj. Commissione di Garanzia degli Statuti e per la Trasparenza e il Controllo dei Rendiconti dei Partiti Politici, zaključeno je da politička stranka članica EAFD-a u toj državi članici tj. 10 Volte Meglio, nije zastupljena u talijanskom parlamentu kako se navodi u obrascu o članstvu.
                  
               
                     (12)
                  
                  
                     Obrasci o članstvu koje je dostavio EAFD imali su također niz formalnih nedostataka (npr. višestruke inačice, kriva upućivanja, nedosljednosti).
                  
               
                     (13)
                  
                  
                     U svojem odgovoru na preliminarnu ocjenu EAFD je naveo da „trenutačno, EAFD ima članove (stranke članice i fizičke osobe, zastupnike u Europskom parlamentu) iz (i) Austrije, (ii) Cipra, (iii) Italije, (iv) Portugala, (v) Švedske, (vi) Nizozemske i (vii) Hrvatske”.
                  
               
                     (14)
                  
                  
                     EAFD je najavio da namjerava dostaviti dokumente kojima se dokazuje da su parlamentarci koji su potpisali obrasce o članstvu za Hrvatsku i Nizozemsku izabrani zastupnici u Europskom parlamentu (3).
                  
               
                     (15)
                  
                  
                     EAFD je pojasnio da je obrazac o članstvu u vezi s Italijom posljedica krivih informacija koje je primio i da će dostaviti dokumentaciju za još jednog člana.
                  
               
                     (16)
                  
                  
                     Tijelo smatra da odgovor EAFD-a ne sadrži elemente koji bi mogli promijeniti njegovo preliminarno stajalište.
                  
               
                     (17)
                  
                  
                     U pogledu samo jednog zastupnika u parlamentu, u prvom dijelu točke (b) članka 3. stavka 1. Uredbe (EU, Euratom) br. 1141/2014 navodi se da kada je riječ o podnositelju zahtjeva: „[...] u najmanje jednoj četvrtini država članica njegove stranke članice moraju zastupati zastupnici u Europskom parlamentu, u nacionalnim parlamentima, regionalnim parlamentima ili regionalnim skupštinama” (isticanje dodano).
                  
               
                     (18)
                  
                  
                     S time u vezi u uvodnoj izjavi 4. Uredbe (EU, Euratom) 2018/673 Europskog parlamenta i Vijeća od 3. svibnja 2018. o izmjeni Uredbe (EU, Euratom) br. 1141/2014 izričito se navodi da bi se „samo političke stranke, a ne pojedinci, trebale uzeti u obzir za potrebe tih zahtjeva u pogledu minimalne zastupljenosti” (4).
                  
               
                     (19)
                  
                  
                     EAFD nije naveo nijednu političku stranku u Hrvatskoj i Nizozemskoj i nije se mogao pozvati na političku stranku u Italiji, što su uvjeti navedeni u uvodnoj izjavi 11.
                  
               
                     (20)
                  
                  
                     Isto tako, u drugom dijelu točke (b) članka 3. stavka 1. Uredbe (EU, Euratom) br. 1141/2014 navodi se da su podnositelj zahtjeva ili „njegove stranke članice u najmanje jednoj četvrtini država članica na posljednjim izborima za Europski parlament morali dobiti najmanje tri posto glasova u svakoj od tih država članica” (isticanje dodano).
                  
               
                     (21)
                  
                  
                     EAFD nije dostavio dokumentaciju koja bi dokazala da on ili njegove stranke članice ispunjavaju taj zahtjev, a u svakom slučaju ista razmatranja iz uvodne izjave 19. bi se primjenjivala mutatis mutandis.
                  
               
                     (22)
                  
                  
                     U svjetlu navedenoga, dokumentacija koja bi se mogla zadržati u svrhe potvrde zastupljenosti odnosi se samo na četiri države članice: (i) Austriju, (ii) Cipar, (iii) Portugal i (iv) Švedsku. To pak nije dovoljno da se ispuni zahtjev o minimalnoj zastupljenosti prema kojoj zastupljenost mora postojati u najmanje sedam država članica.
                  
               
                     (23)
                  
                  
                     Taj se zaključak ne bi promijenio čak i ako bi EAFD dostavio dokumentaciju za dodatnog člana, po svoj prilici iz još jedne države članice, kako se najavljuje u odgovoru EAFD-a na preliminarnu ocjenu.
                  
               
                     (24)
                  
                  
                     U svjetlu navedenoga, nema potrebe da Tijelo proučava valjanost ostatka zahtjeva,
                  
               DONIJELO JE OVU ODLUKU:
         
            Članak 1.
            Zahtjev Europskog saveza za slobodu i demokraciju ASBL za registraciju kao europske političke stranke je odbijen.
         
         
            Članak 2.
            Ova Odluka proizvodi učinke od dana priopćenja.
         
         
            Članak 3.
            Ova je Odluka upućena
            
                        Europskom savezu za slobodu i demokraciju ASBL
                     
                  
                        Avenue Louise/Louizalaan 65 box 11
                     
                  
                        1050 Bruxelles/Brussel
                     
                  
                        BELGIQUE/BELGIË
                     
                  
         
            Sastavljeno u Bruxellesu 2. rujna 2020.
            
               
                  Uime Tijela za europske političke stranke i europske političke zaklade
               
               
                  Direktor
               
               M. ADAM
            
         
         
            (1)  SL L 317, 4.11.2014., str. 1.
         
         
            (2)  Tijelo je iznimno zbog zdravstvene situacije povezane s bolešću COVID-19 u Europi pristalo proučiti podneske prije primitka potpisanih izvornika.
         
            (3)  Odgovor na preliminarnu ocjenu sadržavao je takve dokumente samo za Nizozemsku.
         
            (4)  SL L 114 I, 4.5.2018., str. 1.